***Gyál Települési Értéktár Bizottság***

2360 Gyál, Kőrösi út 112-114.

Szám: K/9397-3/2025.

**JEGYZŐKÖNYV**

***Készült: A Gyáli Települési Értéktár Bizottság 2025. április 03. napján megtartott nyílt üléséről.***

**Jelen voltak: A mellékelt jelenléti ív alapján.**

**Juhász Ida** köszöntötte a résztvevőket, megállapította, hogy a bizottság 5 megjelent tagjával határozatképes. Külön üdvözölte Gyál város aljegyzőjét, **dr. Szlifka-Ágoston Zitát**.

**Dr. Szlifka-Ágoston Zita** elmondta, hogy 2025. január 1-től látja el az aljegyzői feladatokat. Hivatali teendőire hivatkozással elbúcsúzott, és eredményes tanácskozást kívánt a bizottság tagjainak.

**Juhász Ida** az ülés napirendi pontjait ismertette.

A Gyáli Települési Értéktár Bizottság - 5 igen – 0 nem szavazattal – 0 tartózkodással az alábbi határozatot hozta:

**1/2025.(IV.03.) sz. Gyáli TÉB határozat**

Gyáli Települési Értéktár Bizottság elfogadja a jegyzőkönyvvezető személyét, és a 2025. április 03-i ülésének napirendjét:

**N a p i r e n d :**

1. A napirend és jegyzőkönyvvezető személyének elfogadása
2. Pest Vármegyei levél ismertetése. A NEKTÁR, országos érték nyilvántartó felületre való feltöltés lehetősége. Ennek megvalósításáról döntés, szavazás.
3. Egyebek, aktualitások.

**Határidő:** azonnal

**Felelős:** a bizottság elnöke

1. **napirendi pont (Pest Vármegyei levél ismertetése. A NEKTÁR, országos érték nyilvántartó felületre való feltöltés lehetősége. Ennek megvalósításáról döntés, szavazás.)**

**Juhász Ida** elmondta, hogy Gyál Város Önkormányzatát megkereste a Pest Vármegyei Kormányhivatal egy levéllel, amit a kabinet továbbított részére. Ezzel kapcsolatban **Tamás Tímea** felajánlotta támogatását, segítéségét, amennyiben élnek a lehetőséggel. Tájékoztatniuk kell a kabinetirodát arról, hogy élnek-e a lehetőséggel, vagy sem. Nem tudja, hogy kötelező-e részt venni ebben, vagy sem. A Pest Vármegyei Kormányhivatal létrehozta a NEKTÁR-t, amely egy országos felület, ahova minden település feltöltheti a saját értékeit. A szempontok a levélben megtalálhatóak, véleménye szerint nagyon sok és nehézkes munka. Részletes adatokat kell feltölteni az adatbázisba az értékről, pontos címéről, az ajánló személyéről, annak minden adatáról, az értéket határozatszámával, a döntés dátumával. Azért is beszélniük kell erről, mert amennyiben úgy döntenek, hogy felviszik az információkat a rendszerbe, ezt valakinek kezelnie kell folyamatosan, és ő ezt most nem tudja vállalni.

**Méhész Árpádné** elmondta, hogy ha jól értelmezi, akkor ez a NEKTÁR program országos értéktári gyűjtemény, online felület. Ennek már az előkészítése is rengeteg munka, elő kell venni minden jegyzőkönyvet, minden határozatot, minden ajánlást.

**Juhász Ida** felolvasta Pest Vármegye Közgyűlésének elnökének levelét (a jegyzőkönyv 1. sz. melléklete). Tájékoztatta korábban már **Tamás Tímeát**, hogy nem volt tudomása erről a rendezvényről, így nem tudott részt venni sem rajta.

**Méhész Árpádné** kérdése, van-e arról szó a tájékoztatóban, hogy a Gyáli Települési Értéktár Bizottság vagy Gyál Város Önkormányzatának feladata ez?

**Juhász Ida** válaszában elmondta, hogy nem derült ki számára a levélből egyértelműen, hogy kinek a feladata ez, de ismételten hangsúlyozta, hogy **Tamás Tímea** kabineti referens minden támogatást megad nekik, amelyre szükségük van. Mivel **polgármester úrral** nem egyeztetett, nem tudja, ő mit szeretne.

**Méhész Árpádné** elmondta, hogy véleménye szerint a kért adatok között adatvédelmileg nem kiadható adatok is vannak.

**Dókáné Bodor Magdolna** elmondta, hogy polgármester úrral mindenképp szükséges egyeztetni erről. Már maga a Települési Értéktár Bizottság létrejötte sem kötelező.

**Méhész Árpádné** kérdése, van-e határidő a feltöltésre, visszajelzésre?

**Juhász Ida** elmondta, hogy tőle csak Tamás Tímea kért visszajelzést a döntésükről.

**Hefler Gábor** elmondta, hogy a jelenlegi helyzetben nem tudnak vállalkozni erre a feladatra.

A Gyáli Települési Értéktár Bizottság- 5 igen – 0 nem szavazattal – 0 tartózkodással az alábbi határozatot hozta:

**2/2025.(IV.03.) sz. Gyáli TÉB határozat**

Gyáli Települési Értéktár Bizottság jelenleg nem kíván részt venni a NEKTÁR programban.

**Határidő:** azonnal

**Felelős:** a bizottság elnöke

1. **napirendi pont (Egyebek, aktualitások)**

**Juhász Ida** elmondta, hogy személyes okokból nem tudja ellátni tovább az Értéktár Bizottság elnökségi posztját, és a bizottságból is kilép, mai napon postai úton tájékoztatja erről **polgármester urat** is.

**Juhász Ida** egyéb téma nem lévén megköszönte a részvételt és a munkát, és a bizottsági ülést 12.00 órakor bezárta.

A jelen ülésről digitális hangfelvétel készült.

K.m.f.

Juhász Ida

 TÉB elnöke

A jegyzőkönyv hiteléül:

Gyál, 2025. április 03.

Kovalik Józsefné

TÉB tagja